BG Официален вестник на Европейския съюз C 30/15

Окончателен доклад на служителя по изслушването (1) по дело COMP/38.636 — Rambus

2010/C 30/08

Проекторешението поражда следните бележки:

1. История на делото

Проекторешението по член 9 от Регламент (ЕО) № 1/2003 е свързано с някои практики на американското дружество Rambus, което проектира, разработва и лицензира технологии за широколентово свързване чрез чип за компютри, битови електронни уреди и комуникационни продукти. Твърденията се отнасят по-специално до евентуалното некоректно налагане на заплащане на авторски права за използването на някои патенти за чипове от вида „Dynamic Random Access Memory“ (DRAM), след като, както се твърди, дружеството е действало умишлено заблуждаващо в контекста на процеса на определяне на технически стандарти, като не е обявило съществуването на патенти и заявки за патенти, за които по-късно е заявило, че са нарушени от приетия стандарт. Комисията стигна до предварителното заключение, че тези практики могат да представляват злоупотреба с господстващо положение съгласно член 82 от Договора за ЕО.

2. Предварителната оценка и последвалата процедура

Делото произтича от обща жалба, подадена на 18 декември 2002 г. от дружествата Infineon (Германия) и Hynix (Южна Корея) съгласно член 3 от Регламент № 17. Infineon оттегли жалбата си на 5 април 2005 г. вследствие на частно споразумение с Rambus.

На 28 юли 2003 г. Rambus получи неповерителна версия на жалбата, а на 8 октомври 2003 г. дружеството представи коментари по нея.

На 27 юли 2007 г. Комисията публикува възраженията си , което съгласно член 9, параграф 1 от Регламент (ЕО) № 1/2003 представлява предварителната оценка, а Rambus ги получи на 30 юли 2007 г. На 10 август 2007 г. на Rambus бе предоставен достъп до досието.

След като Rambus специално поиска това, аз удължих срока за отговор на дружеството на възраженията до 31 октомври 2007 г. Rambus отговори в рамките на определения срок.

Няколко дружества поискаха да бъдат конституирани като заинтересовани трети страни по производството. В отговор на тези искания приех на 5 септември 2007 г. IBM, Hewlett Packard и Micron Technology, Inc.; на 17 септември — Cray Inc.; както и Samsung Electronics Corp. и BT Group PLC — съответно на 17 октомври 2007 г. и 25 октомври 2007 г. Всички тези страни поискаха и получиха неповерителна версия на възраженията. През октомври 2007 г. Cray Inc., Hewlett Packard, IBM и Hynix представиха писмени коментари по тази версия.

На 4 и 5 декември 2007 г. по искане на Rambus се състоя устно изслушване с участието на пет заинтересовани страни (Cray Inc., Hynix, IBM, Micron Technology, Inc. и Samsung Electronics Corp.) и на представител на Федералната комисия по търговия на САЩ.

На 23 февруари 2009 г. с писмо с изложение на фактите Комисията уведоми Rambus: i) как Комисията може да използва някои документи, които Rambus вече притежава; ii) за събрани допълнителни доказателства и как могат да бъдат използвани от Комисията в евентуално решение по член 82. Съдържащите се доказателства в писмото с изложение на фактите бяха предоставени на Rambus в приложен CD-ROM. На 30 март 2009 г. Rambus представи забележките си по отношение на писмото с изложение на фактите.

3. Представяне на ангажименти и консултация с участниците на пазара

На 8 юни 2009 г. Rambus представи на Комисията ангажименти („ангажиментите“) в отговор на повдигнатите възражения, макар че заяви, че не се съгласява с предварителните констатации на Комисията.

На 12 юни 2009 г. Комисията публикува известие в Официален вестник на Европейския съюз в съответствие с член 27, параграф 4 от Регламент (ЕО) № 1/2003, в което се прави резюме на делото и на ангажиментите и се приканват заинтересованите трети страни да представят своите мнения в срок от един месец. На 23 юли 2009 г. Комисията предаде на Rambus получените от заинтересованите трети страни мнения след публикуването на известието. На 14 август 2009 г. Rambus представи изменено предложение за ангажименти.

4. Достъп до досието и до консултациите с участниците на пазара

След публикуването на възраженията, на Rambus бе първоначално предоставен достъп до досието. Освен това след публикуването на писмото с изложение на фактите Rambus получи достъп до съдържащите се в него доказателства. След консултацията с участниците на пазара Rambus получи достъп и до неповерителната версия на получените мнения.

С писмо от 2 март 2009 г. получих жалба от Rambus, че не му е бил предоставен пълен достъп до досието след публикуването на писмото с изложение на фактите и че не е получил пълен списък с документите в досието. Освен това Rambus изрази и други оплаквания по процедурата, включително за предполагаемото погрешно определяне на някои мнения на трети страни като „спонтанни мнения“ и изключването от досието на някои оневиняващи доказателства. След консултация със съответната служба от ГД „Конкуренция“ стигнах до заключението, че Rambus е получил всички документи от значение, с изключение на един документ, който по невнимание е бил изключен от досието и който впоследствие е бил предоставен на Rambus на 11 март 2009 г. заедно с пълен списък на документите в досието след писмото с изложение на фактите. Що се отнася до другите повдигнати от Rambus възражения, аз ги счетох за необосновани по същество и съответно те бяха отхвърлени.

На 31 август 2009 г. Rambus представи на Комисията декларация, в която дружеството признава, че е получило достатъчен достъп до информацията, която е считало за необходима, за да предложи ангажименти, с които да отговори на опасенията, изразени от Комисията.

5. Заключение

Смятам, че правото на страните да бъдат изслушани е било спазено в настоящото дело.

Брюксел, 29 септември 2009 година. Karen WILLIAMS

(1) Съгласно член 15 и член 16 от Решение 2001/462/ЕО, ЕОВС на Комисията от 23 май 2001 г. относно мандата на служителите по изслушването в някои производства по конкуренция — ОВ L 162, 19.6.2001 г., стр. 21.